Bovbjerg Fyr
Bovbjerg Fyr, fyr på Bovbjerg på Jyllands vestkyst, sydvest for Lemvig. Det er tegnet af fyringeniør C.F. Grove, opført 1877 som det første på vestkysten syd for Hanstholm Fyr og tændt første gang 30.12.1877.
Det 26 m høje anduvningsfyr er placeret på morænebakken Bovbjergs højeste punkt, 41 m.o.h. Flammehøjden er 62 m, og linsen den originale franske Fresnellinse. Fyrkarakteren er to blink á 2,5 sek. pr. 15 sek. Lyskilden er mange gange forandret; i dag er den en 300W halogenlampe. Lyset ses i klart vejr på op til 16 sømils afstand.
Fyret blev automatiseret i 1965 og har siden 2003 været uden fast personale. Det styres nu via radioforbindelse fra Fornæs Fyr ved Grenaa.
Tårnet omkranser sammen med to tidligere boliger for fyrmester og fyrassistent/fyrpasser samt en rundgang de tre sider af en gårdsplads med læ for vestenvinden. Murværkets dybrøde farve skyldes ønsket om at undgå forveksling med de hvide tårne på landsbykirkerne Ferring og Trans på hver side af fyret.
Da Farvandsvæsenet omkring 2000 ønskede at afhænde sine fyranlæg, forsøgte en aktionsgruppe at skabe opbakning til at fyret fortsat kunne være tilgængeligt for offentligheden. 2003 stiftedes Foreningen til dannelse af Kulturhus Bovbjerg Fyr — senere Støtteforeningen for Bovbjerg Fyr. Fyret blev erhvervet af Lemvig Kommune som i 2007 overdrog det til en nydannet fond, og Bovbjerg Fyr er i dag en selvejende institution, ledet af en fondsbestyrelse og med en ansat, daglig leder, "fyrmoster".
Bovbjerg Fyr fungerer fortsat som fyrtårn. Derudover er dets formål at være et kulturelt udviklings- og formidlingscenter inden for natur, kultur, viden og erhverv; fyret er samtidig et folkeligt samlingssted, drevet af frivillige omkring støtteforeningen med cafe- og udstillingsvirksomhed, fortælleværkstedet Fyrforstand og mangeartede skiftende aktiviteter, deriblandt debatmøder, foredrag, koncerter og friluftsteater.
Der er adgang for publikum til fyrbygningerne i åbningstiden og - mod entré - til fyrtårnet i dagtimerne.

Erik Heides skulpturgruppe Hyrden blev i 2008 opstillet foran fyret. Umiddelbart vest for fyret findes Danmarks vestligste gravhøj, Hesthøj, fra bronzealderen og med et monument til minde om Frederik 6.'s besøg i 1826 og 1830.
Fyrets sydfløj blev gennemgribende renoveret i 2013-14 med støtte fra bl.a. Realdanias program "Stedet tæller". Bl.a. blev en tidligere veranda til sydfløjen genopført.
Se også fyr og farvandsafmærkning.

Bovbjerg Fyrs hjemmeside
